**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.01.2019, ora 08.00 – 14.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 14.01.2019, ora 07.00**

**RÂURI**

**Debitele au fost, în general, staționare**, exceptând cursurile inferioare ale Mureșului, Jiului, Ialomiței și cursul mijlociu al Siretului, unde au fost în uşoară scădere și cursurile inferioare ale Siretului și Prutului, unde au fost în creștere prin propagare.

Creșteri de niveluri și debite ca urmare a precipitațiilor slabe căzute în interval și cedării apei din stratul de zăpadă s-au înregistrat pe unele râuri mici din zona de câmpie din Crișana și Banat.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, cursul superior şi mijlociu al Siretului și Buzăului, pe cursul superior al Prutului și pe râurile din Dobrogea şi sub 30% din mediile multianuale, izolat, în bazinele superioare ale Argeșului, Ialomiței și pe afluenții Oltului superior și mijlociu.

Formațiunile de gheață existente în majoritatea bazinelor hidrografice s-au menținut fără modificări importante pe râurile din vestul țării și au fost în ușoară extindere și intensificare pe celelalte râuri.

S-a intensificat curgerea de năboi (zăpadă îngheţată în albie) pe râurile din vestul, nordul și centrul țării.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând cursurile inferioare ale Siretului și Prutului, unde vor fi în creștere prin propagare.

Formațiunile de gheață existente în majoritatea bazinelor hidrografice se vor menține fără modificări importante pe râurile din vestul și sudul țării și vor fi în ușoară extindere și intensificare pe celelalte râuri.

Se va intensifica curgerea de năboi (zăpadă îngheţată în albie) pe râurile din vestul, nordul și centrul țării.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 13.01 – 14.01.2019 a fost în creştere, având valoarea de 3600 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în creştere pe sectorul Gruia - Calafat şi în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi în creştere (3700 m3/s).**

În aval de Porţile de Fier, debitele vor fi în creştere pe sectorul Gruia – Bechet, relativ staționare la Corabia şi în scădere pe sectorul Tr. Măgurele – Tulcea.

**2.** **Situaţia meteorologică în intervalul 13.01.2019, ora 08.00 –14.01.2019, ora 06.00**

**Administraţia Naţională de Meteorologie** (A.N.M.) a emis în data de 13.01.2019, la ora 11:00, **ATENŢIONAREA METEOROLOGICĂ Nr. 3**, conform căreia:

**- INFORMARE METEOROLOGICĂ:** „*În intervalul 13 ianuarie, ora 15 – 15 ianuarie, ora 08.00, aria preciptațiilor, în general moderate cantitativ, va cuprinde vestul, nord-vestul și centrul țării. În zonele de munte va ninge și se va depune strat nou de zăpadă, în Maramureș și Transilvania vor predomina ninsorile, iar în regiunile vestice se vor semnala precipitații mixte. Izolat se va produce polei.*

*Vântul se va intensifica treptat în toate zonele de munte, cu precădere la altitudini mari, unde rafalele vor depăși temporar 70...80 km/h, viscolind ninsoarea sau spulberând zăpada. Intensificări vor fi și în restul țării, în noaptea de duminică spre luni (13/14 ianuarie) în regiunile vestice, iar pe parcursul zilei de luni (14 ianuarie), local și în cele sudice, centrale, estice și sud-estice, în general cu viteze de 45...55 km/h.*

*Notă: Marți (15 ianuarie) și miercuri (16 ianuarie) vântul va continua să sufle tare în toate zonele de munte, spulberând zăpada și viscolind ninsoarea, dar intensificări ale vântului vor fi local și temporar și în celelalte zone.”*

**- ATENŢIONARE METEOROLOGICĂ, COD GALBEN:** ,,*În a doua parte a nopții de duminică spre luni (13/14 ianuarie) și în cursul zilei de luni (14 ianuarie) în zona Munților Apuseni, în nordul Carpaților Orientali și local în zona înaltă din vestul Carpaților Meridionali, va ninge și local se vor cumula cantități de peste 20…25 l/mp, iar stratul de zăpadă va fi consistent. Vântul va prezenta intensificări susținute, îndeosebi în zonele de creastă, unde rafalele vor depăși 90...100 km/h viscolind ninsoarea, spulberând zăpada și determinând diminuarea semnificativă a vizibilității.*

*Ninsori, în general moderate cantitativ, vor fi și în Maramureș și local în nordul Transilvaniei.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi)- INFORMARE;*

*- ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, HARGHITA, HUNEDOARA, MARAMUREŞ, MUREŞ, SĂLAJ şi SATU MARE (12 prefecturi) - COD GALBEN.*

**ÎN ŢARĂ**

Vremea a fost rece în cea mai mare parte a țării, geroasă pe spații mici, dimineața și noaptea, în Oltenia, Muntenia și Moldova. În regiunile intracarpatice și la munte cerul a fost mai mult noros și pe arii relativ extinse, temporar, s-au semnalat ninsori slabe, exceptând zona joasă din Banat, Crișana și nord-vestul Transilvaniei unde, trecător, au fost precipitații și sub formă de lapoviță, burniță și ploaie, care au favorizat depunerile de polei izolat în județele Satu Mare și Cluj. În a doua parte a nopții în vestul și nord-vestul teritoriului, izolat, precipitațiile au fost moderate cantitativ și au depus strat nou de zăpadă. În restul țării, cerul a fost variabil, cu înnorări temporare. Vântul a suflat slab și moderat, cu intensificări pe creste, unde s-au înregistrat rafale de peste 70...80 km/h, viscolind ninsoarea și spulberând zăpada, iar noaptea și în Crișana, cu viteze în general de 45...55 km/h. Stratul de zăpadă era prezent în cea mai mare parte a țării și măsura la ora 20 - în platformele stațiilor meteorologice - până la 188 cm la munte (în Masivul Făgăraș), 35 cm în Moldova, 31 cm în Maramureș, 29 cm în Transilvania, 26...27 cm în Crișana și Oltenia, 15...17 cm în Banat și Muntenia și cu totul izolat în Dobrogea până la 1 cm. Temperaturile maxime s-au încadrat între -6 grade la Adjud și Tecuci și 4 grade la Târgoviște, Tulcea, Constanța, Sfântu Gheorghe-Deltă, Târgu Neamț, Piatra Neamț și Botoșani, iar la ora 06 valorile termice se încadrau între -13 grade la Curtea de Argeș și 2 grade la Lugoj, Oravița, Reșița și Timișoara. În primele ore, în Câmpia Română, iar noaptea în Transilvania, pe areale restrânse a fost ceață.

***Observație:*** *începând de ieri dimineață au fost în vigoare 7 atenționări cod galben pentru fenomene meteorologice periculoase imediate, 5 emise de SRPV Cluj și câte 1 de SRPV Bacău și, respectiv, SRPV Sibiu.*

**LA BUCUREŞTI**

Vremea a fost mai rece decât în mod obișnuit la această dată, geroasă la începutul zilei. Cerul a fost variabil, cu înnorări temporare în timpul nopții. Vântul a suflat slab și moderat. Stratul de zăpadă, măsurat în platformele stațiilor meteorologice la ora 20.00, era cuprins între 10 și 16 cm. Temperatura maximă a fost de -2 grade la Filaret și Afumați și -1 grad în Băneasa, iar la ora 06.00 se înregistrau -7 grade la Filaret și Băneasa și -5 grade la Afumați.

**3. Prognoza meteorologică în intervalul 14.01.2019, ora 08.00 –15.01.2019, ora 08.00**

**ÎN ŢARĂ**

Valorile termice se vor situa în jurul mediilor multianuale, însă în majoritatea regiunilor, intensificările vântului vor accentua senzația de rece. Cerul va fi noros în nord-vestul și centrul țării, iar în rest va prezenta înnorări temporare. La munte va ninge și se va depune strat nou de zăpadă, **mai consistent în masivele vestice și nordice, unde local se vor cumula cantități de peste 20...25 l/mp.** În Maramureș, Transilvania și pe arii mai restrânse în Moldova vor predomina ninsorile. Local în regiunile vestice și cu totul izolat în rest se vor semnala precipitații mixte, favorizând în orele dimineții depunerile de polei. **Vântul va sufla tare în toate zonele de munte, cu precădere în Munții Apuseni, nordul Carpaților Orientali și local în zona înaltă din vestul Carpaților Meridionali, unde rafalele vor depăși temporar 90...100 km/h, viscolind ninsoarea sau spulberând zăpada**, dar local va avea intensificări și în restul țării, în general cu viteze de 45...55 km/h. Temperaturile maxime se vor încadra, în general, între 0 și 7 grade, iar cele minime între -8 și 1 grad, cele mai ridicate fiind pe litoral.

**LA BUCUREŞTI**

Vremea se va încălzi față de ziua precedentă, astfel valorile termice se vor situa în jurul mediilor multianuale, iar cerul va fi temporar noros. Vântul va sufla moderat, cu intensificări temporare, mai ales în a doua parte a zilei și la începutul nopții, când vor fi rafale în general de 40...45 km/h. Temperatura maximă va fi în jur de 2 grade, iar cea minimă de -4...-2 grade.

**4. Buletin nivometeorologic emis pentru perioada 13 ianuarie 2019 – 14 ianuarie 2019**

**Evoluția vremii în ultimele 24 de ore:**

Vremea a fost, în general, închisă și geroasă noaptea și dimineața, mai ales pe creste. Cerul a fost mai mult noros și local a nins slab. Vântul a suflat moderat cu intensificări de peste 70-80 km/h în zonele înalte din sector predominant vestic, temporar viscolind sau spulberând zăpada pe creste. Local s-a semnalat ceață asociată și cu depunere de chiciură. Stratul de zăpadă a avut variații mici, de până la 5 cm.

**Grosimea stratului de zăpadă în 13.01.2019, ora 14.00:**

Carpații Meridionali: 185 cm la Bâlea-Lac, 114 cm la Vf. Omu, 102 cm la Cuntu, 71 cm la Păltiniș, 72 cm la Sinaia, 72 cm Vf. Țarcu, 70 cm la Parâng, 55 cm la Predeal, 34 cm la Fundata;

Carpații Orientali: 92 cm la Vf. Lăcăuți, 82 cm la Bucin, 79 cm la Vf. Ceahlău-Toaca, 77 cm la Vf. Călimani, 33 cm la Poiana Stampei, 22 cm la Vf. Iezer-Rodnei;

Carpații Occidentali: 87 cm la Vlădeasa 1400, 95 cm la Semenic, 88 cm la Stâna de Vale, 70 cm la Vf. Vlădeasa.

**Evoluţia vremii în intervalul 13.01.2019 ora 20.00 – 14.01.2019 ora 20.00:**

Vremea va fi, în general, închisă, cu cerul mai mult noros și va ninge în toate masivele montane, iar în Carpații Occidentali și în jumătatea nordică a Orientalilor, cantitățile de precipitații vor fi cele mai însemnate, cumulând local 15-20 l/mp. Se va depune un strat proaspăt de zăpadă în toate masivele, mai consistent, de până la 10-20 cm în zona menționată anterior. Pe fondul intensificărilor susținute ale vântului, din sector predominant vestic în prima parte a intervalului, apoi din nord-vest, cu rafale de peste 90-110 km/h din zonele înalte, zăpada va fi puternic viscolită și spulberată, ducând astfel la formarea de troiene și numeroase plăci de vânt. Local se va semnala ceață asociată și cu depuneri de chiciură.

**Peste 1800 m:** temperaturi minime: -16 la -11 gr.C; temperaturi maxime: -10 la -7 gr.C;

**Sub 1800 m:** temperaturi minime: -11 la -6 gr.C; temperaturi maxime: -7 la -2 gr.C.

**Stabilitatea şi evoluţia stratului de zăpadă în masivul Făgăraș: RISC MARE (4)**

Ninsorile cumulate din ultimele zile au fost slabe, însă în primii 50 cm stratul de zăpadă ușoară tip pulver este foarte instabil, fiind cu rezistență scăzută și cu o slabă coeziune între cristale. În profunzime stabilitatea stratului este în creștere, însă acolo se întâlnesc plăcile de vânt mai vechi, ce reprezintă un factor de risc important. O parte din zăpada deja acumulată precum și din cea estimată a se mai depune (de până la 10 cm) va fi transportată de vântul ce va crește traptat în intensitate, din sector predominant vestic, cu rafale de peste 80 km/h, ducând la creșterea actualelor depozite din zonele adăpostite, precum și la formarea unor noi plăci de vânt, mai ales pe versanții cu expoziție vestică. Declanșarea avalanșelor de dimensiuni medii, inclusiv și spontane, este posibilă la supraîncărcari oricât de slabe, iar prin ruperea plăcilor de vânt din interior să fie angrenate și straturile subiacente, putând rezulta avalanșe de mari dimensiuni.

La altitudini mai mici de 1800 m, partea inferioară a stratului de zăpadă este relativ stabilă, însă deasupra acesteia zăpada recentă este mai puțin stabilizată. În zonele adăpostite și pe văi, unde se găsesc depozite mai însemnate de zăpadă, declanșările de avalanșe mici sau medii sunt posibile la supraîncărcări slabe pe pantele suficient de înclinate.

**Stabilitatea şi evoluţia stratului de zăpadă în masivul Bucegi: RISC ÎNSEMNAT (3)**

La altitudini de peste 1800 m, stratul de zăpadă este instabil în primii 30 cm, zăpada recentă spulberată de vânt fiind cu rezistență scăzută și coeziune slabă între cristale. În profunzime, stratul este ușor consolidat, având în interior cruste de gheață și plăci de vânt, care se pot rupe la supraîncărcări slabe și pot fi antrenate în avalanșe de dimensiuni medii sau izolat mari pe pantele mai înclinate. La altitudini mai mici de 1800 m, stratul de zăpadă, deși este ușor consolidat în profunzime, având la suprafață în primii 30 cm zăpadă recentă pulver, este instabil. Vântul intens din partea superioară va spulbera zăpada din a doua parte a intervalului, mărind actualele depozite din zonele adăpostite și de pe văi, unde riscul de declanşare a avalanșelor este crescut la supraîncărcări slabe cu turiști sau schiori, pe pantele suficient de înclinate.

**Stabilitatea şi evoluţia stratului de zăpadă în masivele Țarcu-Godeanu: RISC ÎNSEMNAT (3)**

La peste 1800 m, deși cantitățile de ninsoare vor fi de până la 10 l/mp, vântul intens de peste 90 - 100 km/h va viscoli și spulbera puternic zăpada tip pulver, formând plăci noi de vânt și troiene peste actualul strat de zăpadă recentă cu rezistență scăzută. În interior stratul este ușor compactat, dar cu numeroase plăci vechi de vânt, mai ales pe versanții estici și sudici. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, avalanșele pot fi izolat și de dimensiuni mari. În zonele adăposite de la altitudini mai mici de 1800 m sunt formate depozite însemnate, stratul fiind instabil la suprafață. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**Stabilitatea şi evoluţia stratului de zăpadă în masivul Parâng – Șureanu: RISC MARE (4)**

La peste 1800 m, jumătatea superioară a întregului strat este instabilă, fiind formată din zăpadă ușoară pulver, stratul fiind ușor compactat și mai stabil doar în partea sa inferioară. Vântul intens și ninsorile moderate cantitativ vor duce la formarea unor noi plăci de vânt, iar în zonele adăpostite, zăpada se va acumula în noi depozite. Avalanșe medii și izolat mari, chiar și spontan, se pot declanșa pe pantele înclinate, inclusiv la supraîncărcări slabe. La altitudini mai mici de 1800 m, stratul este puţin stabilizat, iar pe văi şi în zonele adăpostite, unde vântul a spulberat zăpada de pe creste, actualele depozite și troiene vor crește în dimensiuni. Pe pantele suficient de înclinate declanşarea avalanşelor este posibilă chiar şi la supraîncărcări slabe, iar în cazuri izolate, prin ruperea și antrenarea stratului vechi se pot declanşa și avalanșe de dimeniuni mai mari.

**Stabilitatea şi evoluţia stratului de zăpadă în Munții Vlădeasa – Muntele Mare: RISC ÎNSEMNAT (3)**

Ninsorile estimate, local însemnate cantitativ, vor depune până la 10-15 cm de zăpadă proaspătă, dar vântul intens va duce la viscolirea și spulberarea puternică a acesteia. Acest nou strat se va depune peste actualul format în partea sa superioară din zăpadă pulver și chiciură de suprafață, care constituie un bun plan de alunecare pentru zăpada prospătă sau relativ recentă. În profunzime, stratul de zăpadă este mediu stabilizat, dar la supraîncări mici se pot rupe vechile plăci de vânt și cruste de gheață, ducând astfel la declanșarea unor avalanșe de dimensiuni mici sau medii. De asemenea, plăcile de vânt și crustele de gheață se pot constitui în planuri de alunecare pentru straturile instabile superioare.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La suprafața stratului de la peste 1800 m, se vor forma alte noi plăci de vânt, peste actualul strat de zăpadă recentă, cu rezistenţă scăzută şi coeziune slabă între cristale. În funcţie de relief, dimensiunea actualului strat variază semnficativ, de la 20-30 cm până la câțiva metri în zonele adăpostite. Cantitățile estimate de ninsori, local de 15-20 l/mp, vor duce la creșterea stratului, însă pe fondul vântului intens cu rafale de peste 80-90 km/h, zăpada va fi spulberată de pe creste în zonele mai joase și pe văi, mărind depozitele deja însemnate de zăpadă. Pe pantele cele mai înclinate, declanşarea avalanşelor va fi posibilă chiar şi la supraîncărcări slabe. La altitudini mai mici de 1800 m, stratul de zăpadă are dimensiuni mai reduse și este relativ stabilizat, avalanșele fiind posibile doar în cazuri izolate, la supraîncărcări mari. În funcţie de cantitatea de ninsoare depusă în intervalul următor, riscul ar putea crește.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

Stratul de zăpadă va fi în creștere pe fondul ninsorilor, local însemnate cantitativ, iar vântul din sector predominant vestic, cu rafale ce vor depăși 90 – 100 km/h va duce la formarea de noi plăci de vânt, iar pe văi și în zonele adăpostite de depozite și troiene de zăpadă. Atât la suprafață cât și în profunzime, stratul actual de zăpadă are în compoziție plăci de vânt, mai ales pe versanții sudici și estici. Pe pantele cu înclinare mare, declanşarea avalanşelor este posibilă şi la supraîncărcări slabe.

La altitudini mai mici de 1800 m, stratul de zăpadă va fi în creștere, fiind relativ stabil la bază. Avalanșele de zăpadă se pot declanșa în cazuri izolate, la supraîncărcări mari, în special în zonele cu acumulări mai mari de zăpadă și pe văi, unde riscul este mai ridicat. În funcţie de cantitatea de ninsoare depusă în intervalul următor, riscul ar putea crește în zilele următoare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE